**หัวข้อข่าว :** กยท.เร่ง'11แผนงาน' แก้ปัญหาราคายางตกต่ำ

**แหล่งที่มา :** หนังสือพิมพ์กรุงเทพธุรกิจ

**วันที่สืบค้น** : วันที่ ๒๒ มกราคม ๒๕๖๒

 ในรอบ 1 ปี ที่ผ่านมา กระทรวงเกษตรและสหกรณ์พยายามแก้ปัญหาราคายางพาราตกต่ำ โดยได้ให้การยางแห่งประเทศไทย (กยท.) เป็นหน่วยงานสำคัญในการเข้ามาแก้ปัญหานี้ โดยเฉพาะการเข้าไปรับซื้อยาง ในตลาดอย่างต่อเนื่อง เหตุราคาตกต่ำ ผิดปกติ รวมทั้งการร่วมมือกับสหกรณ์เพื่อแปรรูปยางพารา

 เยี่ยม ถาวโรฤทธิ์ รักษาการผู้ว่าการการยางแห่งประเทศไทย (กยท.) เปิดเผยว่า ราคายางที่ตกต่ำอย่างต่อเนื่องตั้งแต่ ปลายปี 2561 โดยเป็นการปรับลดลงอย่างผิดปกติ ดังนั้นจึงให้หน่วยธุรกิจของ กยท.เข้าไปรับซื้อยางในตลาดกลางเพื่อกระตุ้นราคาให้สูงขึ้นในระดับที่น่าพอใจ และ เกิดเสถียรภาพ

 นอกจากนี้ กยท.จะร่วมมือกับ กรมส่งเสริมสหกรณ์ หารือกับผู้นำสหกรณ์ชาวสวนยางทั่วประเทศเพื่อวางแผน การผลิต การแปรรูปและการตลาดยางพาราปี 2562 ด้วย ทั้งหมดนี้จะทำให้เกิดการซื้อยาง และผลักดันให้ราคาในประเทศปรับเพิ่มขึ้น

 รายงานข่าวจากกระทรวงเกษตรและสหกรณ์แจ้งว่า ในการประชุมความก้าวหน้า
การดำเนินงานของผู้รับผิดชอบรายสินค้า หรือ Mr.รายสินค้า โดย กยท.ได้รายงานถึงความคืบหน้ามาตรการช่วยเหลือชาวสวนยาง รวม 11 มาตรการประกอบด้วย

 1.โครงการส่งเสริมและสนับสนุนให้มีการปลูกแทนและปลูกใหม่ 6,632 ล้านบาท เกษตรกรเข้าร่วม 48,375 ไร่ วงเงิน 1,060 ล้านบาท แบ่งเป็นปลูกแทนด้วยยางพันธุ์ดี 30,723 ไร่ ปลูกแทนด้วยไม้ยืนต้นชนิดอื่น 17,651 ไร่ และดูแลสวนที่อยู่ระหว่าง การส่งเสริมต่อเนื่อง 2.28 ล้านไร่

 2.โครงการพัฒนาอาชีพชาวสวนยางรายย่อยเพื่อความยั่งยืน 1,500 ล้านบาท 14,847 รายเนื้อที่ 94,434 ไร่ วงเงินที่เบิกจ่าย 692.75 ล้านบาท

 3.โครงการส่งเสริม การใช้ยางของหน่วยงานภาครัฐ วงเงิน 3,000 ล้านบาท ปี 2561 หน่วยงานรัฐ ซื้อน้ำยางข้น 1,880 ตัน แยกซื้อจากสถาบันเกษตรกรโดยตรง 27,528 ตัน ซื้อจากแหล่งอื่น เป็นน้ำยางข้น 39,362 ตัน ยางแห้ง 785.85 ตัน รวมวงเงิน 24,760 ล้านบาท

 4.โครงการสนับสนุนสินเชื่อผู้ประกอบการ ผลิตผลิตภัณฑ์ยาง (พ.ค.2560-เม.ย.2562) วงเงิน 15,000 ล้านบาท มีผู้ประกอบการร่วม 6 ราย 5,867 ล้านบาท

 5.โครงการสนับสนุน สินเชื่อเพื่อเป็นเงินทุนหมุนเวียนแก่ สถาบัน เกษตรกรเพื่อรวบรวม ยางพารา (31 มี.ค.2560-31 มี.ค.2563) วงเงิน 10,000 ล้านบาท รวม 372 แห่ง ผลการรวบรวม รับซื้อยางตั้งแต่ วันที่ 1 เม.ย.2560-30 พ.ย.2561 ปริมาณ 662,745 ตัน มูลค่า 25,692 ล้านบาท จำหน่ายไปแล้ว 571,395 ตัน มูลค่า 28,836 ล้านบาท มีสถาบันฯ คืนเงิน 144 แห่ง 7,847 ล้านบาท ยังไม่คืน 228 แห่ง 1,695 ล้านบาท

 6. โครงการสนับสนุนสินเชื่อ เป็นเงินทุนหมุนเวียนแก่ผู้ประกอบกิจการน้ำยางข้น (พ.ค.2560-เม.ย.2562) แต่เริ่ม การดำเนินการเดือน ส.ค.2560-ก.ค.2561 วงเงิน 10,000 ล้านบาท มีผู้เข้าร่วมโครงการ 33 บริษัท

 7.โครงการสนับสนุนสินเชื่อเป็นเงินทุนหมุนเวียนผู้ประกอบกิจการยางแห้ง (ม.ค.2561-ธ.ค.2562) 2 หมื่นล้านบาท อนุมัติ 4 ราย 79,700 ตัน 3,502 ล้านบาท คือ บริษัทเจริญโภคภัณฑ์การเกษตร จำกัด วงเงิน 730 ล้านบาท 16,300 ตันต่อเดือน

 บริษัทเหลืองศิริการยางค์ จำกัด วงเงิน 150 ล้านบาท 3,400 ตันต่อเดือน บริษัทไทยฮั้วยางพารา จำกัด (มหาชน) วงเงิน 1,989 ล้านบาท 45,000 ตันต่อเดือน และบริษัท ไทยแมคเอสทีอาร์ จำกัด วงเงิน633 ล้านบาท 15,000 ตันต่อเดือน

 8. โครงการสร้างความเข้มแข็ง ให้แก่เกษตรกรชาวสวนยาง (ธ.ค.2561- ก.ย.2562) วงเงิน 17,007 ล้านบาท เกษตรกรแจ้งยืนยันสิทธิเข้าร่วมโครงการ 234,939 ราย เนื้อที่ 2.19 ล้านไร่ ผ่านการพิจารณาและส่งรายชื่อให้ธนาคารเพื่อการเกษตรและสหกรณ์การเกษตร (ธ.ก.ส.) แล้ว 24,858 ราย เนื้อที่ 232,953 ไร่ 419 ล้านบาท โดย ได้จ่ายเงินให้เกษตรกรถึงวันที่ 4 ม.ค.นี้ 9,479 ราย เนื้อที่ 89,443 ไร่ 155 ล้านบาท

 9. โครงการบริหารจัดการรักษาเสถียรภาพราคายางของสถาบันเกษตรกร (ธ.ค. 61-ก.พ. 63) โดยกรมส่งเสริมสหกรณ์ วงเงิน 5 พันล้านบาท เพื่อสนับสนุนให้สถาบันเกษตรกรรวบรวมเพื่อส่งออก47,000 ตัน ผลพบว่ารวบรวมได้ 106.635 ตัน และจำหน่ายในประเทศ 37,900 ตัน ผลการรวบรวมทำได้ 65 ตัน

 10.โครงการ 1 หมู่บ้าน 1 กิโลเมตร โดยองค์กรปกครองส่วนท้องถิ่น(ธ.ค.2561-ธ.ค.2562) วงเงิน 92,289 ล้านบาท และ 11.โครงการสนับสนุนสวัสดิการยางล้อประชารัฐ (15 ธ.ค.2561-16 ม.ค.2562) วงเงิน 1.9 แสนบาท โดย กยท. ได้รับการสั่งซื้อจากบริษัท 7 บริษัท 2,669 ตัน สถาบันที่เข้าร่วมโครงการฯ 5 สถาบัน และบริษัทผู้ผลิตล้อยาง สั่งซื้อยางพาราและได้รับการจัดสรรคูปอง 11 บริษัท

 "ราคายางลดลงผิดปกติ กยท.จึงเข้าไปรับซื้อยาง ในตลาดกลาง เพื่อกระตุ้นราคาให้อยู่
ในระดับที่น่าพอใจ'